User:Masapejatovic3/sandbox

Чешљанка или чешљање је традиционално девојачко вече у Лесковцу.

Историјат
Чешљанка је обичај који постоји само у лесковачком крају, а датира од почетка деветнаестог века. Организује се најчешће у четвртак, два дана пред свадбу. То је славље коме присуствују искључиво женске особе.

Обичај
Млада, њене женске рођаке и другарице се веселе и послужују све док не дође будућа свекрва. Свекрва долази касније са својим женским гошћама и малим дечаком не старијим од 5 година. Она доноси такозвану грабену погачу, чешаљ, огледало и платно. Платно се стави на под, млада клекне, најбоља другарица је чешља, дечак држи огледало и сви заједно певају песму „Праштавај, мајко, праштавај“. Како се у песми опева да се девојка од мајке одваја, уз песму сви плачу. Затим млада тим чешљем зачешља своје другарице и поново седа. Након песме, свекрва ставља грабену погачу изнад младине главе, погача се ломи, а девојке се „грабе“ за одломљене комадиће.

Симболика
Кроз песму се млада одваја од своје и спаја са породицом супруга. Чешља се да буде лепа, а другарице зачешљава да и оне буду лепе и нађу животног сапутника. Свака девојка која уграби комадић погаче имаће удвараче који ће се грабити за њу.